दुर्गेशजी सूं म्हारो मेळ-मिलाप घणो जूनो है। म्हैं जद दसवीं मांय भणाई करतो, उण टेम 'बातघर` मांय म्हारी कहाण्यां-कवितावां छपती। दुर्गेशजी री ई छपती। बै 'युगपक्ष` अर 'वर्तमान` मांय ई छपता, म्हैं भी छप्यो। उण टेम बै दुर्गादत्‍त दुर्गेश रै नांव सूं लिख्या करता। म्हनैं याद है कै म्हारी कहाणी माथै पैलो पाठक-पत्र दुर्गेशजी रो इज आयो। बै लिख्यो कै इचरच री बात है, आप कॉमर्स रा विद्यार्थी हो, फेर ई आपरी भाषा निर्दोष है, आपसूं म्हानैं घणी उम्मीदां है। आप आपरै लेखण मांय खरोपण राख्या अर ज्यादा सूं ज्यादा भोगेड़ो जथारथ इज प्रगट करता रैया।